REGOLAMENT TAL-KUMMISSJONI (KE) Nru 1174/2009
tat-30 ta' Novembru 2009
li jistabilixxi r-regoli ta' implimentazzjoni tal-Artikoli 34a u 37 tar-Regolament tal-Kunsill (KE) Nru 1798/2003 dwar ir-rifużjoni tat-taxxa fuq il-valur miżjud taħt id-Direttiva tal-Kunsill 2008/9/KE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1798/2003 tas-7 ta' Ottubru 2003 dwar il-koperazzjoni amministrattiva fil-qasam tat-taxxa fuq il-valur miżjud u li jħassar ir-Regolament (KEE) Nru. 218/92 (1) u b'mod partikolari l-Artikoli 34a u 37 tiegħu,
Wara li kkunsidrat id-Direttiva tal-Kunsill 2008/9/KE tat-12 ta’ Frar 2008 li tistabbilixxi regoli dettaljati għar-rifużjoni tat-taxxa fuq il-valur miżjud, prevista fid-Direttiva 2006/112/EC, għal persuni taxxabbli mhux stabbiliti fl-Istat Membru ta’ rifużjoni iżda stabbiliti fi Stat Membru ieħor (2), u b'mod partikolari l-Artikolu 11 tiegħu,
Billi:
(1)
L-Artikolu 9(2) tad-Direttiva 2008/9/KE jipprevedi li l-Istat Membru tar-rimborż jista' jobbliga lill-applikant biex jipprovdi informazzjoni kodifikata elettronika addizzjonali li tissupplimenta l-kodiċi stabbiliti fl-Artikolu 9(1) tad-Direttiva 2008/9/KE, sal-punt li tali informazzjoni hija meħtieġa minħabba xi restrizzjoni dwar id-dritt tat-tnaqqis taħt id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni tat-taxxa fuq il-valur miżjud (3), jew għall-implimentazzjoni ta' deroga li jikseb Stat Membru tar-rimborż taħt l-Artikoli 395 jew 396 ta' dik id-Direttiva.
(2)
Skont l-Artikolu 34a(2) tar-Regolament (KE) Nru 1798/2003, l-awtoritajiet kompetenti tal-Istat Membru tar-rimborż għandhom jinformaw elettronikament lill-awtoritajiet kompetenti tal-Istati Membri l-oħra b'kull informazzjoni li jridu jipprovdu taħt l-Artikolu 9(2) tad-Direttiva 2008/9/KE.
(3)
Għal dan il-għan, id-dettalji tekniċi għat-trażmissjoni tal-informazzjoni addizzjonali meħtieġa mill-Istati Membri taħt l-Artikolu 9(2) tad-Direttiva 2008/9/KE għandhom jiġu determinati. B'mod partikolari għandhom jiġu speċifikati l-kodiċi użati għat-trażmissjoni ta' din l-informazzjoni. Il-kodiċi stabbiliti fl-Anness għal dan ir-Regolament ġew żviluppati mill-Kumitat Permanenti dwar il-Kooperazzjoni Amministrattiva (SCAC) fuq il-bażi tal-informazzjoni meħtieġa mill-Istati Membri għall-fini tal-applikar tal-Artikolu 9(2) tad-Direttiva 2008/9/KE.
(4)
L-applikanti jistgħu jkunu obbligati skont l-Artikolu 11 tad-Direttiva 2008/9/KE li jipprovdu deskrizzjoni tal-attività ta' negozju tagħhom bl-użu tal-kodiċi armonizzati. Għal dak il-għan, il-kodiċi użati komunement previsti fl-Artikolu 2(1)(d) tar-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni statistika tal-attivitajiet ekonomiċi NACE Reviżjoni 2 u r-Regolament tal-Kunsill (KEE) Nru 3037/90 li jemendah kif ukoll ċerti regolamenti tal-KE dwar dominji statistiċi speċifiċi (4), għandhom jiġu użati.
(5)
L-Artikolu 14 tar-Regolament (KE) Nru 1798/2003 jiddikjara li l-awtorità li ssirilha t-talba, fuq talba tal-awtorità li tagħmel it-talba, tinnotifika d-destinatarju bl-istrumenti u deċiżjonijiet kollha li joħorġu mill-awtoritajiet amministrattivi u rigward l-applikazzjoni tal-leġiżlazzjoni tal-VAT fl-Istat Mmbru li fih hija stabbilita l-awtorità li tagħmel it-talba.
(6)
Fejn Stat Membri tar-rifużjoni jitlob l-Istat Membru tal-istabbiliment biex jinnotifika l-applikant bid-deċiżjonijiet u l-istrumenti tiegħu għall-fini tal-applikazzjoni tad-Direttiva 2008/9/KE, għal raġunijiet ta' ħarsien tad-dejta, għandu jkun possibbli li tali notifika ssir permezz tan-netwerk komuni tal-komunikazzjoni/l-interface ta' sistema komuni (CNN/CSI) kif definit fl-Artikolu 2(1)(19) tar-Regolament (KE) Nru 1798/2003.
(7)
Dan ir-Regolament jistabbilixxi r-regoli li jimplimentaw, inter alia, l-Artikolu 34a inserit fir-Regolament (KE) Nru 1798/2003 bl-Artikolu 1 tar-Regolament tal-Kunsill (KE) Nru 143/2008 tat-12 ta' Frar 2008 li jemenda r-Regolament (KE) Nru 1798/2003 dwar l-introduzzjoni ta’ arranġamenti amministrattivi ta’ koperazzjoni u l-iskambju ta’ informazzjoni fir-rigward tar-regoli li jikkonċernaw il-post tal-forniment ta’ servizzi, l-iskemi speċjali u l-proċedura ta’ rifużjoni ta’ taxxa fuq il-valur miżjud (5). Għalhekk, dan ir-Regolament għandu jidħol fis-seħħ fl-istess data li l-Artikolu 1 tar-Regolament (KE) Nru 143/2008 isir applikabbli.
(8)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Kooperazzjoni Amministrattiva,
ADOTTAT DAN IR-REGOLAMENT:
Artikolu 1
Fejn Stat Membru ta' rifużjoni jinnotifika Stati Membri oħra li jeħtieġ informazzjoni addizzjonali kodifikata elettronikament kif previst fl-Artikolu 9(2) tad-Direttiva 2008/9/KE, il-kodiċi speċifikati fl-Anness għal dan ir-Regolament għandhom jiġu Użati għall-għanijiet tat-trażmissjoni ta' din l-informazzjoni.
Artikolu 2
Fejn Stat Membru tar-rifużjoni jeħtieġ deskrizzjoni tal-attività tan-negozju tal-applikant kif previst fl-Artikolu 11 tad-Direttiva 2008/9/KE, tali informazzjoni għandha tingħata fir-raba' livell tal-kodiċi NACE Rev. 2, kif previst fl-Artikolu 2(1)(d) tar-Regolament (KE) 1893/2006.
Artikolu 3
Fejn Stat Membri tar-rifużjoni jitlob Stat Membru tal-istabbiliment ta' destinatarju biex jinnotifika d-destinatarju bi strumenti u deċiżjonijiet relatati ma' refużjoni taħt id-Direttiva 2008/9/KE, dik it-talba ta' notifika tista' tintbagħat permezz tan-netwerk CCN/CSI kif definit fl-Artikolu 2(1)(19) tar-Regolament (KE) Nru 1798/2003.
Artikolu 4
Dan ir-Regolament għandu jidħol fis-seħħ fl-1 ta' Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Novembru 2009.